ועדת הפנים והגנת הסביבה, כנסת 19, פרוטוקול מספר 364, 2014-07-28 13:15

מירי רגב: שלום לכולם, אני פותחת את ישיבת ועדת הפנים והגנת הסביבה בהשתתפותו של שר הפנים, שהוא חבר באמת קבוע שמגיע לוועדה.

מירי רגב: שלום יפתח רון טל, למען האמת מגיעה לך מילה טובה.

מירי רגב: שר הפנים מגיע לפה לכל נושא שמתבקש על-ידי הוועדה, גם נושאים שיותר נוחים לנו וגם נושאים שפחות נוחים לנו, מגיע ותמיד מסייע.

מירי רגב: אני שמחה על כך, ותודה רבה לך, כבוד השר.

מירי רגב: נמצא כאן גם המנכ"ל, שוקי אמרני, ברוך הבא.

מירי רגב: בינת שוורץ, שלום.

מירי רגב: יוסף משלב הממונה על מחוז חיפה נמצא כאן אתנו, שלום.

מירי רגב: אורי אילן הממונה על מחוז צפון שאותו פחות פגשתי בוועדה הזאת, את מר משלב פגשתי יותר.

מירי רגב: כל ראשי המועצות המקומיות שהוזמנו לכאן.

מירי רגב: מר יפתח רון טל, שלום לך.

מירי רגב: וכמובן חברי חברי הכנסת, והמוביל בעניין הזה חבר הכנסת חמד עמאר ידידי.

מירי רגב: אין זה סוד, נושא טופס 4 הגיע אלי ביוזמתו של יפתח רון טל, אני צריכה להגיד את זה חד וחלק.

מירי רגב: כפי שאנחנו יודעים, לכולם יש אינטרסים כמובן, אבל זה בסדר, כל עוד יש אינטרסים תואמים וכולם מרוויחים זה על הכיפק.

מירי רגב: יפתח רון טל פנה אלי ואמר לי: יש נושא שהוא נכון, שהוא חשוב, שייתן פתרון לרבים מן היישובים במגזר וחשוב לנו לעשות את זה, בואו נראה איך אנחנו מביאים את זה לידי ביטוי.

מירי רגב: חשבנו איך לעשות את זה.

מירי רגב: ברור שצריך לקדם איזה תיקון חקיקה, ואנחנו יודעים מה זה תיקון חקיקה.

מירי רגב: תיקון חקיקה אורך זמן וכרוך בבירוקרטיה.

מירי רגב: אמרנו: נמצא לזה פתרון אחר.

מירי רגב: הבנו שמי שיכול לסייע לנו בזה הוא שר הפנים, בלי שום תיקוני חקיקה.

מירי רגב: זה במסגרת סמכותו.

מירי רגב: לכן פניתי אל גדעון סער וכאשר הוא שמע שזה נמצא תחת אחריותו וסמכותו הוא מייד ביקש לבדוק את הנושא הזה מול היועץ המשפטי של משרד הפנים ומול המשנה ליועץ המשפטי לממשלה.

מירי רגב: במקביל ניסינו למצוא פתרון לסוגיה של טופס 4 כי כולנו מבינים, אף אחד לא רוצה להגיע למצב שניתן אישור לבנייה לא חוקית, אנחנו לא רוצים להגיע לדבר כזה, בוודאי לא הוועדה הזאת, בוודאי לא משרד הפנים שבראשו עומד גדעון סער.

מירי רגב: אנחנו מובילים ומנסים לעשות כל שניתן כדי לקצר ולייעל את תהליכי התכנון, אבל בוודאי אנחנו לא רוצים שייבנו ללא אישור.

מירי רגב: מאידך גיסא, ברור לנו שלאורך שנים אנשים בנו ללא אישור משום שהיתה כאן בעיה אמיתית במוסדות התכנון, בואו נודה על האמת, ולא טיפלו נכון במגזרים השונים לאורך שנים, לא טיפלו נכון במגזר הדרוזי ולא טיפלו נכון בגידול האוכלוסייה.

מירי רגב: צריך לסייע להם, על-פי מאפייני היישוב שלהם, כדי שהילדים יחזרו הביתה ושלאותם חיילים משוחררים יהיה היכן לגור ולאן לחזור.

מירי רגב: לאורך שנים המדינה לא טיפלה בזה בצורה ראויה.

מירי רגב: אני שמחה שניסינו למצוא לזה פתרון.

מירי רגב: זה לא הפתרון האידיאלי.

מירי רגב: אנחנו גם לא מוותרים בפתרון הזה ואומרים שזה הפתרון ואין בלתו.

מירי רגב: קיבלתי את מה שהשר אמר וביקש.

מירי רגב: הוא אמר לי: זה כרגע מה שיכולנו להביא, אחרי דיונים רבים עם היועץ המשפטי לממשלה.

מירי רגב: אני רוצה גם להגיד פה איזו מילה.

מירי רגב: נמצאת פה כרמית יוליס, העוזרת של ארז קמיניץ.

מירי רגב: בואי תשבי פה ליד השולחן.

מירי רגב: היה קשה להעביר את מה שאנחנו הולכים להציג לכם פה אצל היועץ המשפטי לממשלה, זה לא היה פשוט, הם לא אוהבים את זה.

מירי רגב: אבל ארז קמיניץ הלך אתנו בעניין הזה וצריך להגיד על כך מילת תודה.

מירי רגב: זה לא סוף הדרך מבחינתנו, כרמית יוליס.

מירי רגב: אנחנו מתכוונים שזה יגיע לאפס, זו המטרה שלנו.

<תומר רוזנר: לאחד.

<תומר רוזנר: לא לאפס.

<תומר רוזנר: אפס לא מועיל.

מירי רגב: היועץ המשפטי של הוועדה אמר "אחד".

מירי רגב: אני מקבלת את מה שהוא אומר.

מירי רגב: בסדר, בית אחד.

מירי רגב: אני רוצה שבאמת נצליח להסיר את בעיית החיבור של טופס 4, שבאמת כל בית יוכל לעשות את זה.

מירי רגב: אבל כרגע במאמץ משותף הגענו ל-50 יחידות.

מירי רגב: זה מה שהצלחנו להגיע אחרי ניסיונות חוזרים ונשנים, גם שלי, גם של חבר הכנסת עמאר, שהוא יושב-ראש ועדת משנה שמיניתי לנושא הדרוזים, וגם של השר, כמובן, שמוביל את כל העניין הזה.

מירי רגב: הגענו למספר 50.

מירי רגב: אני לא אוהבת את זה.

מירי רגב: רציתי, דרך אגב, לא לקיים את הדיון היום עד שנגיע להמשך הורדת הידיים, אבל השר אמר: לא, יש לנו כרגע הישג, בואו נביא את ההישג הזה.

מירי רגב: נכון שזה לא ההישג הרצוי מבחינתנו אבל נביא את זה ונמשיך לעבוד כדי לנסות להוריד את ה-50.

מירי רגב: אני מבקשת לאפשר לשר לפתוח את הדיון ולהבהיר גם הוא את העניין, ולאחר מכן היועץ המשפטי של הוועדה, נציגת היועץ המשפטי לממשלה, חבר הכנסת עמאר ונפתח את הדיון.

מירי רגב: כבוד השר, בבקשה, ושוב תודה לך.

גדעון סער: תודה, יושבת-ראש ועדת הפנים והגנת הסביבה.

גדעון סער: אני רוצה בראשית הדברים להודות לך על המעורבות שלך בנושא.

גדעון סער: ללא ספק במערכות היחסים כפי שקיימות היום בין הוועדה לביני ולבין המערכת שאני עומד בראשה הצלחנו להגיע למענה, שמעולם – ואני בדקתי את ההיסטוריה – לא קרה.

גדעון סער: אסביר את הדברים.

גדעון סער: סעיף 157א רבתי לחוק התכנון והבנייה קובע את הכלל של החיבור לחשמל, מים וטלפון רק לאחר אישור הרשות המקומית שהמבנה נבנה בהתאם להיתר בנייה, והדבר ברור ולא דרוש הסבר, זה הכלל הנורמטיבי הנכון.

גדעון סער: יש חריג בחוק, סעיף 157א רבתי (ח)(1), שמקנה סמכות לשר הפנים, לאחר התייעצות עם הוועדה המחוזית הנוגעת בדבר.

גדעון סער: לפי אותו חריג השר רשאי לקבוע שהוראות סעיף זה לא יחולו בשטח כלשהו ובלבד שמתקיימים שני תנאים, שמנויים גם בחוק.

גדעון סער: התנאי הראשון, שהשטח כלול בתוכנית שהופקדה שמתירה בנייה בו.

גדעון סער: התנאי השני, שהרשות המאשרת חיוותה את דעתה שאחרי אישור התוכנית לא תהיה מניעה לקבלת היתר בנייה.

גדעון סער: כלומר, המשמעות היא להקדים את החיבור לחשמל, מים ולטלפון בתקופת הביניים שבין ההפקדה ובין אישור התוכנית, שלאחריה ייצא היתר בנייה כנדרש.

גדעון סער: אנחנו יודעים שהסעיף הזה למעשה כמעט לא נעשה בו שימוש.

גדעון סער: נעשה בו שימוש פעמיים, ב-2006 וב-2008, לפי הבדיקה שלי, לא לצורך בתים, דרך אגב, אלא לצורך מתקני תשתיות.

מירי רגב: זה תקדים, כבוד השר.

גדעון סער: פעם אחת היה מדובר על מתקן שפכים ועוד פעם אחת היה מדובר על מתקן תשתית אחר.

גדעון סער: המצב בשטח, שיש בתים רבים שנבנו ללא היתר ואין להם חיבור לחשמל ולמים, וכמובן יש בתים רבים שחוברו באמצעות חיבורים פירטיים או באמצעות גנרטורים והדבר הזה כמובן מהווה סכנה בטיחותית ממדרגה ראשונה.

גדעון סער: אם אציג הקשר שבו בעצם התחלתי את הקדנציה, בדגש על הרשויות המקומיות הדרוזיות, אבל לא רק על הרשויות המקומיות הדרוזיות אלא על המגזר הלא יהודי בכלל, פנינו למאמץ של תכנון מתארי ושל תכנון מפורט, שהתקדם בהרבה מאוד רשויות מקומיות – גם פירטתי את הדברים הללו בוועדה בעבר – כדי להכשיר מבנים שנבנו, לייצר מסגרת ברורה לתכנון היישובים ולמנוע תופעה רחבה של בנייה ללא היתרים.

גדעון סער: במקביל, אתמול חתמתי על נוהל לחיבור מבנים ללא היתר לחשמל ולמים, מבנים שמצויים בתוכנית מופקדת, על בסיס הסמכות שיש לי בחוק התכנון והבנייה.

גדעון סער: הנוהל, כפי שאמרה היושבת-ראש, נקבע אחרי התייעצויות, גם עם הדרגים המקצועיים במשרדי, גם עם משרד המשפטים, בדגש על המשנה ליועץ המשפטי לממשלה ארז קמיניץ.

גדעון סער: בעצם דנו בנושא הזה בישיבה הקודמת פה בוועדה.

גדעון סער: אם אני יכול לתמצת, מאז חלו שני שינויים עיקריים.

גדעון סער: הראשון, שבעצם הנוהל יחול על חיבור יחידות דיור שנבנו לפני 27 ביולי 2014, דהיינו אתמול, ביום שחתמתי על הצו.

גדעון סער: התאריך במקור היה 2011, זה היה התאריך ההיסטורי שאז התחילו לדון.

גדעון סער: אני עדכנתי את התאריך בעצם לתאריך חתימת הצו, כלומר אתמול.

גדעון סער: השני, שמגבלת יחידות הדיור שעמדה בדיון הקודם על 200 תשתנה.

גדעון סער: כך נקבע לאחר דיונים שהתקיימו שגם יושבת-ראש הוועדה ונדמה לי שגם חבר הכנסת עמאר ידידנו, שגם עסק בנושא הזה, היו שותפים להם, שיתפנו אותם במעגל ההתייעצויות.

מירי רגב: הוא יושב-ראש ועדת המשנה לנושא המגזר הדרוזי.

גדעון סער: כאמור, האחריות היא עלי.

גדעון סער: כל מי שתוקף, האחריות היא עלי.

מירי רגב: אנחנו לא תוקפים.

גדעון סער: אנחנו שיתפנו פעולה.

גדעון סער: קיימנו את ההתייעצויות עם הדרג המקצועי וגם עם הדרג הפרלמנטרי שעסק בנושא, שמענו גם את דעתו.

גדעון סער: בסופו של דבר פעלנו על-פי הסיכום שהושג עם נציגו של היועץ המשפטי לממשלה, עם המשנה ליועץ המשפטי לממשלה, שהוראות הסעיף יחולו רק על שטח שכלול בתוכנית מופקדת מפורטת שנעשתה ביוזמת המדינה, רשות מקומית או ועדה מקומית, שהוגשה על-ידי מי מהם וכוללת 50 יחידות דיור לפחות.

גדעון סער: כולכם יודעים שהיועץ המשפטי לממשלה, על-פי פסיקת בג"ץ, הוא הפרשן המוסמך של הדין עבור הרשות המבצעת.

גדעון סער: הייתי מחויב להגיע לכלל הבנה בנושא הנוהל עם היועץ המשפטי לממשלה.

גדעון סער: חשבנו שניתן אולי להגיע למספר נמוך יותר של יחידות דיור.

מירי רגב: עוד לא הרמנו ידיים, נכון, השר?

מירי רגב: אנחנו עוד נפעל בעניין.

גדעון סער: אני אדם פרגמטי.

גדעון סער: אני אומר שבחיים יש בעיות שנמשכות זמן רב.

גדעון סער: אפשר להמשיך את כל הבעיות בהיקף שלהן, אבל אפשר להגיע לפתרונות הדרגתיים.

גדעון סער: זאת ההבנה כרגע.

גדעון סער: אני רוצה להבהיר את מי היא כוללת על-פי הבדיקות שלנו.

גדעון סער: יש תוכניות בשלב מתקדם, שמתכננות יותר מ-50 יחידות דיור, שיוכלו להשתמש בנוהל כבר בחודשים הקרובים בדליית אל כרמל, בעוספיה, ביאנוח-ג'ת, בחורפיש, בשפרעם ובירכא.

גדעון סער: אני מדבר כרגע על המגזר הדרוזי.

גדעון סער: במגזר הערבי יש תוכניות שעונות על אותם קריטריונים, לפי הבדיקה של הדרגים המקצועיים במשרד הפנים, בלוד, אום אל פחם, זמר, טמרה ודיר חנא.

גדעון סער: מעבר לכך, יש בטיוטת הנוהל קריטריונים נוספים, כמובן קבלת עמדת הוועדה המחוזית, תנאים להגשת בקשה לחיבור.

גדעון סער: יש מספר תנאים להגשת הבקשה לחיבור: התחייבות בכתב של המבקש להגיש בקשה להיתר בנייה, הפקדת ערבות בנקאית להבטחת האגרות, ההיטלים, התשלומים השונים שצריך לשלם עבור אותה יחידת דיור, וכמובן היעדר צווים שיפוטיים או מנהליים להריסה לגבי אותם מבנים רלוונטיים.

חמד עמאר: הסעיף הזה בעייתי.

גדעון סער: יכול להיות שהסעיף הזה בעייתי.

חמד עמאר: הוא נותן ביד שמאל ולוקח ביד ימין.

גדעון סער: יכול להיות שהסעיף הזה בעייתי אבל בשלב זה, זה הסעיף שנמצא במתווה כפי שהוא גובש.

גדעון סער: אני לא יכול לגבור בהנחיה על צו שנותן בית-המשפט, עדיין את הכוח הזה אין לי.

<קריאה: אז שיהרסו את המבנה, כולל החיבור לחשמל.

<קריאה: מה הבעיה?

<קריאה: זה לא מונע מהם צו הריסה.

גדעון סער: אני כרגע בא לדווח.

גדעון סער: כמובן כל אחד אחר-כך יביע את דעתו ונשמע את הדעות.

גדעון סער: לפי מה שהבנתי מאנשי המקצוע במשרדי, ההחלטה כפי שהיא, או המתווה כפי שהוא נותן מענה להיקף רחב למדי של בנייה.

גדעון סער: הוא לא נותן מענה, וגם לא יכול לתת מענה, לכלל הבנייה הבלתי חוקית שקיימת במגזר.

גדעון סער: אולי גם לא נכון לעשות את זה באופן גורף, מבחינות שונות.

גדעון סער: הוא נותן מענה לציבור רחב למדי ואני משוכנע שביחד עם הרשויות המקומיות הרלוונטיות, הממונים על המחוזות, המנכ"ל, כל הדרגים – אני מבקש את ההתגייסות שלהם בתקופה הקרובה, לראות איפה ניתן לממש את הנוהל כדי לפתור לציבור רחב סוגיה מטרידה מאוד.

גדעון סער: אני אומר את הדברים, במקביל לקידום התוכניות.

גדעון סער: מצד אחד מקדמים את התוכניות, מצד אחר מיישמים את המתווה הזה.

גדעון סער: אנחנו בוודאי נפיק מסקנות מהיישום של הנוהל ונראה.

מירי רגב: תוך 4-5 חודשים נקיים התייעצות נוספת.

גדעון סער: זה יהיה במושב החורף של הכנסת.

מירי רגב: כן, בעזרת השם.

גדעון סער: תזמיני אותנו.

גדעון סער: אנחנו בוודאי נעשה את העבודה שלנו בתוך משרד הפנים.

גדעון סער: בהחלט יש פה, כפי שאומר היועץ המשפטי של הוועדה, היקף רחב למדי של יחידות דיור שיש להן מענה בנוהל הקיים.

גדעון סער: עד כאן, גברתי, הצגת הדברים.

גדעון סער: אני שוב רוצה להודות גם למשנה ליועץ המשפטי לממשלה שהשתתף אתנו, גם לדרגי המקצוע, לממונים על המחוזות במשרד הפנים ולמנכ"ל, וגם לכם בוועדת הפנים והגנת הסביבה בראשותך, שהייתם שותפים להצבת הנושא בקדימוּת, כי קשב ניהולי הוא תמיד מוגבל, יש הרבה מאוד בעיות, יש הרבה מאוד סוגיות.

גדעון סער: הגענו למקום.

גדעון סער: כמובן בעתיד נוכל לראות האם אפשר לעשות יותר מעבר למה שנעשה כאן.

מירי רגב: תודה רבה לך, כבוד השר.

מירי רגב: אני רוצה לפתוח את הדיון להתייחסויות ולאחר מכן לשמוע גם את חוות דעת היועצים המשפטיים.

מירי רגב: חבר הכנסת עמאר, לאחר מכן רפיק חלבי ביקש לדבר.

מירי רגב: בבקשה.

חמד עמאר: גברתי היושבת-ראש, קודם כול אני רוצה לברך את ראשי הרשויות המקומיות שהגיעו מהצפון, את חברי הכנסת, ולהודות לשר על כל העשייה שלו למען קידום חיבורי החשמל והוצאת הצו, ולהודות ליושבת-ראש הוועדה, שבאמת לקחה את הנושא לידיה.

חמד עמאר: בכנסת השמונה-עשרה קיימנו עשרות דיונים בנושא.

חמד עמאר: ראשי הרשויות המקומיות התייאשו ואמרו לנו: למה לנו להגיע מהצפון?

חמד עמאר: הרי מקיימים עוד דיון ועוד דיון ולא יוצא כלום.

חמד עמאר: אני מקווה שעם הצו החדש שהוציא השר ייצא משהו.

חמד עמאר: לכן אני באמת רוצה להודות לכם, גם לשר וגם ליושבת-ראש הוועדה, על כל התמיכה.

חמד עמאר: קיימנו מספר דיונים, וגם אני קיימתי דיונים עם המשנה ליועץ המשפטי לממשלה.

חמד עמאר: רציתי, כפי שאמרה יושבת-הראש, מהדירה הראשונה.

חמד עמאר: לא הצלחתי, זה לא יצא לפועל, אבל קיבלתי את ההמלצה של היושבת-ראש ושל השר, שנלך על 50 יחידות דיור ונראה אם זה עובד, אם זה מתקדם, אם זה נותן פתרון.

חמד עמאר: לפי מה ששמעתי מאנשי המקצוע, זה נותן פתרון ליותר מ-90% מהבתים הקיימים.

חמד עמאר: נכון שלגבי מי שחל עליו צו הריסה עדיין לא קיבלתי נתון מדויק, על כמה בתים מדובר.

מירי רגב: על זה אולי מר משלב יוכל לדווח.

חמד עמאר: אני מבקש לקבל נתונים מראשי המחוזות, גם של הצפון וגם של חיפה, על כמה בתים חל צו הריסה.

חמד עמאר: אם כאן, מצד אחד, אנחנו עושים דבר טוב, ומצד שני, לא נוכל להוציא אותו לפועל, אז לא יהיה שווה כל המאמץ שעשינו.

חמד עמאר: לכן אבקש תשובה לשאלה שלי, כי אם נקבל דיווח שאין בתים רבים שחל עליהם צו הריסה וזה יכול לתת פתרון, כפי שנאמר, ל-90% מן המבנים, אני עוד פעם מברך על זה.

חמד עמאר: זה נושא כואב.

חמד עמאר: אני לא רוצה לחזור על דברים שאמרתי על כל מה שקורה באשר לחיבורי חשמל, שאנשים חיים בלי חשמל.

חמד עמאר: אני לא רוצה לחזור על זה.

חמד עמאר: אני רוצה להתקדם קדימה ולראות, אם הצו הזה נותן לנו פתרון אנחנו מברכים ומקדמים.

חמד עמאר: אבל בכל מקרה אמרנו, נקיים ניסיון של 6 חודשים ונראה איך זה מתקדם ואיך אנחנו יכולים להגיע לפתרון.

חמד עמאר: תודה לכל מי שהגיע, ואני מקווה לתוצאות טובות.

מירי רגב: תודה רבה.

מירי רגב: יפתח רון טל, בבקשה, ולאחר מכן רפיק חלבי.

<יפתח רון טל: לדעתי זה התקדמות מאוד-מאוד משמעותית שאני מברך עליה.

<יפתח רון טל: אני חושב שנעשה כאן מהלך שיסייע מאוד.

<יפתח רון טל: אנחנו נמצאים פה עם ראשי הרשויות המקומיות הדרוזיות, שם עיקר הבעיה, אבל לא רק.

<יפתח רון טל: זה יסייע מאוד לראשי העיריות.

<יפתח רון טל: קשה לנו עם מצב שבו יש בית, גרים בו אנשים והחשמל בו מאולתר.

<יפתח רון טל: זה מצב בלתי הגיוני.

<יפתח רון טל: אנחנו לא יכולים לחבר אותו בגלל שאין טופס 4, וטופס 4 אי אפשר להביא בגלל שיש תהליך שלפעמים מתמשך ולפעמים גם לא יסתיים אף פעם.

<יפתח רון טל: לכן ההחלטה הזאת של שר הפנים מאוד-מאוד משמעותית.

<יפתח רון טל: אנחנו "נסתער" על המשימה הזאת ככל שיתאפשר מבחינת המקומות שניתן יהיה לחבר אותם.

<יפתח רון טל: אני מזכיר שמדברים בסך הכול במדינת ישראל על כ-50,000 בתים כאלה ואחרים, בכל מיני מצבים, שלא מחוברים לחשמל באמצעות חיבור רגיל.

גדעון סער: תתייחס גם למגזר הבדואי בדרום בעניין הזה.

גדעון סער: כמה אחוזים שם?

<יפתח רון טל: מתוך 7,000 מבנים בעדה הדרוזית, זה פחות או יותר המספר, אני לא יודע כמה נכללים בהסדרה הזאת, אולי כדאי לשמוע.

<יפתח רון טל: להערכתי סדר גודל של 50%, כך אני מקווה, אני לא יודע אם יותר.

<יפתח רון טל: אחרי שהמהלך הזה ייצא לדרך חייבים לעשות לא רק מעקב איך זה מתקדם, גברתי יושבת-ראש הוועדה, אלא לנסות לקדם גם פתרונות נוספים כדי שבגדול, לפי עניות דעתי, כל מי שגר בבית, לא כעבריין, אלא גר בבית מעצם זה שהבית נמצא באיזשהו תהליך והוא לא נכלל בהסדרה הנוכחית, ניתן יהיה לתת לו פתרון.

<יפתח רון טל: אסור לנו להפסיק את זה.

מירי רגב: אני מקבלת את ההמלצה.

מירי רגב: גם אסכם את זה.

מירי רגב: בעוד 6 חודשים נקיים דיון מעקב אחרי העניין הזה עם כל הרשויות ונראה איך אפשר לקדם את זה.

<יפתח רון טל: עוד דבר אחד.

<יפתח רון טל: אנחנו בעניין הזה, לפחות אני בשנים האחרונות ביחד עם מר משלב בתיאום יוצא מן הכלל.

<יפתח רון טל: אני בכלל רוצה להגיד מילה טובה על האופן שבו המחוז הזה מתנהל.

<יפתח רון טל: אני מכיר אותו, אבל יכול להיות שכך פועלים גם במחוזות אחרים.

<יפתח רון טל: ניסינו לפתור באמצעים יותר יצירתיים – לפעמים טוב יותר ולפעמים טוב פחות – אבל אין ספק שהמהלך הזה ייתן תנופה.

מירי רגב: תודה רבה לך.

מירי רגב: רפיק חלבי, בבקשה, ביקשת לדבר, לאחר מכן חבר הכנסת איציק שמולי.

<רפיק חלבי: אתחיל בחדשות הטובות ואעבור אחר-כך לחדשות הרעות.

<רפיק חלבי: קודם כול, עצם ההתגייסות של השר ושל יושבת-ראש ועדת הפנים ועצם ההתנהלות הזאת בחודשים האחרונים ראויה להרבה מאוד ברכה והרבה מאוד תודה.

<רפיק חלבי: כל הכבוד, תודה רבה לכם.

<רפיק חלבי: אבל אני חייב לומר שיש כאן כמה דברים בעייתיים מאוד.

<רפיק חלבי: אנחנו מאוד רוצים לתכנן והתחלנו בהליכי תכנון של כל השכונות, תוכניות מפורטות, ואנחנו תקועים כל הזמן בגלל שלא מעבירים את הכסף.

<רפיק חלבי: בגלל מאבקים בין משרד הבינוי והשיכון לבין משרדי ממשלה אחרים הכסף לא מגיע ואנחנו לא מצליחים להתקדם בכלל.

<רפיק חלבי: הכסף תקוע, אני אומר לכם, ואנחנו לא מתקדמים.

<רפיק חלבי: יודע את זה חבר הכנסת חמד עמאר, יודע את זה הממונה על המחוז.

<רפיק חלבי: בעוספיה ובדליית אל כרמל אנחנו פשוט תקועים ולכן יש "עבריינות" (במירכאות).

גדעון סער: מה אתה מציע, מר משלב, בעניין הזה?

מירי רגב: הרי אנחנו ביקשנו שנעביר את זה ממשרד הבינוי והשיכון.

<וג'יה כיוף: שהתכנון המפורט יהיה במשרד הפנים.

מירי רגב: נכון, אמרנו את זה כבר אז.

מירי רגב: ביקשנו להעביר את זה להחלטת הממשלה – להזכירך כבוד השר.

גדעון סער: אני זוכר היטב.

גדעון סער: יחד עם זאת, לא כל הרצונות שלי מתגשמים במהירות, בעיקר כאלה שנוגעים ללקיחת סמכויות ממשרדים אחרים.

<וג'יה כיוף: זה לא רצונות של השר.

<וג'יה כיוף: זה הצורך של המינהל התקין.

חמד עמאר: כך גם הובטח על-ידי שר הבינוי והשיכון וגם על-ידי מנכ"ל משרד הבינוי והשיכון.

מירי רגב: כבוד השר, יש כאן יכולת לעשות מהלך בין כל סיעות הבית מול "הבית היהודי" ולבקש העברה.

מירי רגב: באמת אני מבינה את מה שאתה אומר אבל אמרתי לך גם אז- - -

חמד עמאר: אבל זה לא קשור בכנסת, זה החלטת ממשלה.

מירי רגב: אבל אנחנו יכולים להעביר את זה בצורה מסודרת, אתה חמד עמאר מול השרים שלך, אנחנו מול השרים שלנו ולבקש העברה ממשרד הבינוי והשיכון בראשות שר של "הבית היהודי" למשרד הפנים, לתוכניות מפורטות.

חמד עמאר: זה לא "הבית היהודי".

חמד עמאר: זה משרד הבינוי והשיכון מול משרד הפנים.

<רפיק חלבי: לידיעתכם, 5 חודשים אנחנו פשוט עומדים במקום.

<בינת שוורץ: גברתי, אולי רק נבהיר.

<בינת שוורץ: כאן מדובר בתוכנית שהוועדה המקומית מקדמת.

<בינת שוורץ: לא משרד הבינוי והשיכון אלא הוועדה המקומית מקדמת, וזה הסיכום.

<בינת שוורץ: היא תקדם, וטוב שהיא תקדם, זה נכון, לא משרדי הממשלה.

מירי רגב: אז מה הבעיה?

<בינת שוורץ: הבעיה שהציג ראש הרשות המקומית היא שהכסף "תכלס", למרות שהוא קיים הוא לא מגיע לוועדה המקומית.

<בינת שוורץ: בפעם האחרונה שביררתי זה היה במעבר בין משרד ראש הממשלה למשרד הבינוי והשיכון.

<בינת שוורץ: נדמה לי שאפילו היה צריך איזה אישור של ועדת הכספים, או משהו טכני כזה, וזה הכול.

<בינת שוורץ: אין כאן עניין של סמכויות בין-משרדיות.

מירי רגב: בקיצור, אנחנו צריכים להזמין למפגש הבא שלנו עם ראשי הרשויות המקומיות את השר אורי אריאל.

מירי רגב: אין דרך אחרת.

מירי רגב: הדברים האלה תקועים.

חמד עמאר: דווקא באשר לדליית אל כרמל ועוספיה הכסף קיים.

חמד עמאר: אני לא יודע איפה הוא תקוע.

חמד עמאר: אני מדבר עם השר, הוא אומר לי שהכסף עבר.

חמד עמאר: אני מדבר עם המנכ"ל, הוא אומר לי שהכסף עבר.

חמד עמאר: אני בא למר משלב והוא אומר לי: אין כסף.

מירי רגב: נציגת משרד הבינוי והשיכון, איפה הכסף?

<סימונה טסטה: לא ברור לי, עם כל הכבוד.

<סימונה טסטה: שום אינפורמציה לא הגיעה למשרד הבינוי והשיכון בצינורות המקובלים שבאמצעותם מעבירים 8 מיליון שקלים ליישוב X או ליישוב Y. בדרך אגב אנחנו מקבלים מידע שחבר הכנסת הודיע שמגיע כסף.

חמד עמאר: לא חבר הכנסת.

חמד עמאר: זה לא נכון.

חמד עמאר: דיברתי עם מר משלב ואמרתי שאני לא מושך את הרביזיה עד ששר הפנים ידבר עם משרד הבינוי והשיכון.

חמד עמאר: זה לא נכון, את לא מדייקת.

גדעון סער: יש לי סיסמה שהשתמשתי בה אחרי שעיריית תל-אביב שינתה את חוק העזר בנושא השבת.

גדעון סער: הם תקפו אותי ואמרו שהם יפנו לבית-המשפט, אבל הם לא פנו לבג"ץ, הם הלכו לתקן את חוק העזר, אז כנראה שצדקתי בהתחלה.

גדעון סער: ואז טבעתי את הסיסמה: "מי שצועק לא בהכרח צודק".

גדעון סער: לא צריך לצעוק.

גדעון סער: אני מבקש ממנכ"ל המשרד להיכנס לעובי העניין הזה, אף-על-פי שזה לא התחום שלנו, לא חשוב.

גדעון סער: תיכנס לזה מול משרד ראש הממשלה ומול משרד הבינוי והשיכון, תבדוק איך משחררים את הדבר הזה במהירות הכי רבה.

גדעון סער: אתה מכיר את הצנרת.

גדעון סער: תהיה בקשר עם ראשי הרשויות המקומיות בסוגיה הזאת.

גדעון סער: בסדר?

גדעון סער: יש לנו אינטרס בעניין הזה.

מירי רגב: נביא את זה גם לדיון כאן בנוכחות השר אורי אריאל.

מירי רגב: זה לא לעניין.

גדעון סער: מעבר לזה, נבדוק איך אנחנו משנים את המקום של התקנה כדי שזה "יחנה" אצלנו כי לפי דעתי זה נכון יותר.

מירי רגב: על זה בדיוק דיברנו בעבר.

גדעון סער: נכון.

גדעון סער: אבל זה מתנהל כרגע ברמה של עוזרים ועדיין לא התקדם.

גדעון סער: אנחנו נאיץ את זה.

גדעון סער: אבל כרגע, לפני שעושים את השינוי הגדול צריך לפתור את ה"פלונטר" הזה.

מירי רגב: מאה אחוז.

מירי רגב: תודה רבה.

<רפיק חלבי: עוד לא סיימתי.

<רפיק חלבי: המשפטים הבאים קשים יותר...

<רפיק חלבי: לכן אנשים בונים, אדוני השר וגברתי היושבת-ראש, בלית ברירה במקומות שיכולים להיות מתוכננים, עם אישורים ועם היתרים, אך הם בונים ללא היתרים.

<רפיק חלבי: כל הבתים האלה מחוברים לחשמל, אני אומר לכם את זה.

<רפיק חלבי: יודע את זה אברהם פל, יודע את זה יפתח רון טל, יודעים את זה כל החברים האחרים, יודעת את זה בינת שוורץ שלקחתי אותה לבקר שם.

<רפיק חלבי: רואים את החיבורים הפירטיים הקשים, הבעייתיים, הלא בטיחותיים, שהם פשוט סכנת נפשות.

<רפיק חלבי: אני אומר לכם שיום אחד, חלילה וחס, מישהו יעלה שם על כבל חשמל שמונח על השביל סתם בתוך היער ואנשים עלולים להתחשמל למוות לצערי הרב.

<רפיק חלבי: זה בעיה קשה מאוד ואקוטית.

<רפיק חלבי: הבעיה שלי עם הצו של השר, עם התיקון של השר, היא עם המושג "הליכים שיפוטיים".

מירי רגב: אנחנו נבדוק את זה.

מירי רגב: "צו להריסה".

<יהודה זמרת: זה רק צווים, זה לא הליכים.

<יהודה זמרת: אם בית-המשפט מורה לי שאסור לתת אישור לבניין איך אני יכול לחבר בניין?

מירי רגב: אני מזכירה לכולם שבית-המשפט פועל על-פי החוקים הקיימים.

מירי רגב: אם אתם אומרים היום לבית-המשפט: אנחנו, המדינה, טעינו לאורך שנים, יצרנו כאן בעיה, לא טיפלנו בזה בצורה נכונה.

מירי רגב: אפנה את זה ליועץ המשפטי לממשלה, אבל גם אתה, עם כל הכבוד, יכול לעזור לנו מול היועץ המשפטי לממשלה.

מירי רגב: לא כל דבר צריך להיתקע אצלכם.

<יהודה זמרת: זה מול התביעה הפלילית.

מירי רגב: אתה גם יכול לעזור לנו, היועץ המשפטי של משרד הפנים.

<רפיק חלבי: המשפט האחרון מתייחס ליחסים שלנו עם חברת החשמל.

<רפיק חלבי: הם עושים עבודה יוצאת מן הכלל, הם שומרים על החוק, הם בסדר גמור, אין לי בעיה איתם, אבל יש בקשות שחתום עליהן הממונה על המחוז, של עשרות בתים שצריך לחבר אותם, והם לא מתחברים.

מירי רגב: למה?

<רפיק חלבי: אני לא יודע.

מירי רגב: למה, מר משלב, האלוף במיל', מפקדי?

מירי רגב: למה?

<יוסף משלב: אני לא חברת החשמל.

מירי רגב: אני שואלת אותך למה חברת החשמל לא מחברת את הבתים.

מירי רגב: האלוף במיל' יפתח רון טל, לא היית מפקדי.

<יפתח רון טל: אני מניח שהכוונה לפיצולים.

<יפתח רון טל: אגיד כך, אין יושב-ראש שנחוש יותר ממני לחבר היכן שאפשר לחבר.

<יפתח רון טל: היכן שלא ניתן לחבר זה או בעיית בטיחות או בעיה משפטית שבגינה אנחנו לא יכולים לחבר, והבעיות המשפטיות לא מתמצות באזור המחוז רק.

<יפתח רון טל: אם אתם רוצים פירוט רב יותר על כל דירה ודירה תקבלו אותו בכתב.

מירי רגב: בסדר, מר משלב יעביר לנו את המכתב המסודר שהועבר אליכם.

<יפתח רון טל: אם תחפשו עכשיו יושב-ראש חברת חשמל שיעשה את זה טוב יותר, אני מניח שהוא עוד לא נולד.

מירי רגב: תיכף נסכם את זה.

מירי רגב: הבנתי את מה שאתה אומר.

מירי רגב: חבר הכנסת איציק שמולי ולאחר מכן ראש המועצה המקומית ירכא.

איציק שמולי: תודה רבה, גברתי יושבת-הראש.

איציק שמולי: גם אני רוצה לקדם בברכה את כל ראשי הרשויות המקומיות ולהגיד מילה טובה לשר הפנים וליושבת-ראש הוועדה, וכמובן ליפתח רון טל שהרים את העניין הזה.

איציק שמולי: אני חושב שלא מובן מאליו, כבוד השר, ואני אומר את זה דווקא ממקומי באופוזיציה, שלקחת על עצמך את המשימה הזאת, שהיה לכולם יותר מדי שנים נוח להסיט את המבט ולסתום את האוזניים, לא להסתכל לכיוון הזה בכלל, וגם אם התוצאה הסופית לא מושלמת היא בוודאי מעידה על התקדמות מאוד משמעותית שיכולה לבשר גם על הבאות.

איציק שמולי: על כן אני סבור שכל בעלי העניין, כל מי שמנסה כבר לא מעט זמן לפתור את העניין הזה, חייב להגיד את האמת כפי שהיא.

איציק שמולי: מגיעה לך בהחלט מילה טובה.

איציק שמולי: אני חושב שהמפתח – מירי רגב, אמרת את זה קודם בין השורות – בעיקר לאור התהיות שמעלים ראשי הרשויות המקומיות, הוא בקבלת דיווח בעוד כמה חודשים כדי לראות האם הצעד הזה באמת מצליח להקל על התושבים.

גדעון סער: כולנו צריכים להירתם כדי שהדבר הזה יצליח – גם השטח, גם ראשי רשויות מקומיות, גם ראשי הוועדות המחוזיות – להעביר את התהליכים האלה כדי שיהיה להם גם משקל.

איציק שמולי: והערה אחרונה לאור מה שאמר ראש מועצת דליית אל כרמל חברי.

איציק שמולי: אני מזמין אתכם להשתמש יותר ביכולות ובכוונות הטובות של חלק מחברי הכנסת כדי לפתוח את הסתימות שאתה מדבר עליהן כאן.

איציק שמולי: נכון שבסוף הסמכויות נמצאות במקום אחר, אבל אף פעם לא מזיק שגם חבר כנסת אחד או שניים יוכלו להביע עניין ולהפעיל לחץ משל עצמם כדי לסייע לכם במשימות, אם בחיבורי החשמל, ויש עוד אלף ואחת בעיות שאנחנו יכולים לעזור בהן, ואנחנו מעוניינים לעזור בהן, כדי לסייע לקידום רווחת האזרחים והתושבים שלכם.

מירי רגב: תודה רבה.

מירי רגב: ראש מועצת ירכא, לאחר מכן חבר הכנסת עמר בר-לב וראש מועצת סאג'ור ואז נסכם את הדברים, אלא אם כן מר משלב ירצה להגיד כמה דברים לסיום.

<והיב חביש: אני גם רוצה להצטרף לכל הברכות שאמרו קודמיי, על האומץ, היוזמה והתעוזה של שר הפנים, ביחד עם כל הצוות שלו, ליושבת-ראש הוועדה, לחברי הוועדה כולם אחד-אחד וגם למשרדי הממשלה, לחברת החשמל, למשרד התשתיות, שכולם בכל הישיבות שהשתתפנו תמכו וניסו לקדם את הנושא.

<והיב חביש: זה באמת החלטה חשובה מאוד.

<והיב חביש: אני חושב שאם כבר מקבלים את ההחלטה, בואו נעשה אותה כפי שצריך, שתביא תועלת, כי כל התושבים מחכים להחלטה הזו ומברכים עליה.

<והיב חביש: אסביר בדקה אחת איך זה עובד.

<והיב חביש: כל מי שבונה בניין לא חוקי ועדת התכנון והבנייה מגישה נגדו כתב אישום.

<והיב חביש: השופט מטיל עליו קנס בדרך כלל ונותן לו ארכה, שנה או שנתיים או שלוש, זמן לקבלת היתר, ואם במשך הזמן הזה הוא לא מקבל את ההיתר אז מוגש נגדו צו הריסה.

מירי רגב: נכון.

מירי רגב: זה לא הוגן.

<והיב חביש: למעשה כל מי שבנה בנייה לא חוקית, נותנים לו ביד ימין ולוקחים ביד שמאל, או נאמר כך: הניתוח הצליח אבל החולה מת.

<והיב חביש: לדעתי אם אנחנו מדברים על בית שמחובר לכל התשתיות – מים, ביוב, תקשורת והכול – ונשאר עוד חיבור החשמל, אז אם יוצא לאותו בית צו הריסה האם חיבור החשמל ימנע את ההריסה?

<והיב חביש: זה לא ימנע.

<והיב חביש: זה דבר אחד.

<והיב חביש: דבר שני, מעולם לא התבצעה הריסה בכפרים הדרוזיים.

<והיב חביש: עוד לא התבצעה בכפרים הדרוזיים הריסה אחת אפילו.

<והיב חביש: אין כזה דבר, המונח הזה לא קיים.

<והיב חביש: אנחנו באים לעזור.

<והיב חביש: אני מבין את הרצון של כולם, אז בואו נעשה את זה כפי שצריך.

<והיב חביש: אני רוצה להגיד לכם משפט אחד.

<והיב חביש: שלושה מהנדסים במדינת ישראל קיבלו פרס על כיפת ברזל, אחד מהם מירכא, רב-סרן מ'.

<והיב חביש: הוא הראשון שהתקשר אלי ושאל האם הוא יכול לקבל היתרים לבית שלו.

מירי רגב: גם לבית שלו הוצא צו הריסה?

<והיב חביש: כן.

מירי רגב: תודה רבה לך.

מירי רגב: חבר הכנסת עמר בר-לב, בבקשה, ואחריו ראש מועצת סאג'ור,

עמר בר-לב: ראשית, באמת כל הכבוד לשר הפנים על הפעולה ועל היוזמה.

עמר בר-לב: כפי שאמרת: בהתחלה להבין שיש בעיה, אחרי זה להקשיב ואחרי זה למצוא את הפתרון.

עמר בר-לב: אני גם בהחלט מבין ומסכים לכך שבמידה מסוימת עוולות של עשרות שנים אי אפשר ביום אחד לתקן, לא רק בתחום הזה, גם בתחומים אחרים, אבל עכשיו בתחום הזה בוודאי.

עמר בר-לב: זה השלב הראשון, זו באמת מעין מדרגה ראשונה שעליה, כפי שאמרת מירי רגב, יושבת-ראש הוועדה, צריך להתחיל לדבר על הצעדים הבאים.

עמר בר-לב: אני בהחלט מעודד אותך "לחמֵר" בכולנו, שלא נחכה זמן רב לצעדים הבאים.

עמר בר-לב: אני גם מברך על כך שכבר בצו הזה מדובר גם על היישובים הדרוזיים וגם על יישובים ערביים.

מירי רגב: בוודאי, כל היישובים הלא יהודיים.

עמר בר-לב: הדבר היחיד שמפליא אותי, אבל זה כנראה בגלל שאני לא מתמצא בפרטים, שמספר היישובים שהוזכר כאן, גם הדרוזיים וגם הערביים, הוא מספר קטן מאוד.

עמר בר-לב: כפי שאני יודע, הבעיה חוצת גבולות.

עמר בר-לב: אבל שוב, אולי זה בגלל שאני לא מכיר בדיוק את הפרטים, אבל אני יודע שיש המון סוגי בעיות, החל במבנים שנבנו תחת היתר ואז הוספה מרפסת ואז בגלל המרפסת שסגרו אותה לחדר, כפי שקיים הרבה במגזר היהודי, לא נתקבל היתר ויש כנגד זה צו הריסה.

עמר בר-לב: כאן באה הצעה אופרטיבית.

עמר בר-לב: את אמרת שבעוד 6 חודשים ייערך דיון נוסף בנושא.

עמר בר-לב: אני מציע שבטווח המיידי, לא בעוד 6 חודשים, תקבלי דיווח על 7,000 המקרים שמר רון טל הזכיר, כמה באמת עומדים בקריטריון הזה.

עמר בר-לב: אם בקריטריון הזה עומדים 10 מקרים אז באמת, עם כל הכבוד, לא עשינו הרבה.

עמר בר-לב: אם מתוך ה-7,000 עומדים 1,000 בקריטריון אז אני חושב שזה צעד מאוד משמעותי.

עמר בר-לב: בעניין זה אני ממליץ לא לחכות 6 חודשים אלא לבקש את זה באופן מיידי ולאור זה לראות האם באמת השלב הבא הוא בעוד 6 חודשים או בעוד שבועיים.

עמר בר-לב: תודה.

מירי רגב: מאה אחוז, אנחנו נקבל את המידע הזה בוועדה.

מירי רגב: תודה רבה.

מירי רגב: ראש מועצת סאג'ור, בבקשה.

מירי רגב: עוד שני דוברים ואז ניגש לסיכום כי יש לי דיון נוסף.

<ג'בר חמוד: אדוני השר, אני יושב-ראש פורום ראשי הרשויות הדרוזים והצ'רקסים.

<ג'בר חמוד: אנחנו מרגישים את השינוי בכוונות, ברצון העז, גם של משרד הפנים, בכלל, לא רק בתחום הזה, וגם של ועדת הפנים והגנת הסביבה וגם של מנכ"ל משרד הפנים וכל הצוות המקצועי שמסביב, וגם של חבר הכנסת חמד עמאר שמוביל.

<ג'בר חמוד: אנחנו בהחלט מרגישים את השינוי ואת הכיוון להוביל את העדה הדרוזית, בכל התחומים, לא רק בתחום חיבורי החשמל, להישגים בכלל הנושאים.

<ג'בר חמוד: אני גם רוצה להודות באותה הזדמנות לגברת בינת שוורץ, שמלווה אישית את הרשויות המקומיות בעניין התכנון, והתקיימה לא מזמן ישיבה עם כלל ראשי הרשויות המקומיות, ונכנסת ממש לפרטי פרטים.

<ג'בר חמוד: הכוונות והרצון הטוב מורגשים בשטח ויש שינויים רציניים מאוד.

<ג'בר חמוד: בשם הפורום בהזדמנות זו אנו מאחלים הצלחה לממונה על המחוז שבו נמצאת רוב העדה הדרוזית, כ-13 ראשי רשויות מקומיות.

<ג'בר חמוד: בשם כולם אנחנו מאחלים לך הצלחה.

<ג'בר חמוד: הצלחתך היא הצלחתנו.

<ג'בר חמוד: לגבי החלטת הממשלה ומה שצוין כאן לגבי תקציב תכנון, גיבשנו לאחרונה טיוטה להחלטת ממשלה חדשה.

<ג'בר חמוד: הרי ידוע שההחלטה הקיימת נכון להיום פגה ב-2014.

<ג'בר חמוד: הכנו טיוטה, נפגשנו כבר עם מנכ"ל משרד ראש הממשלה ואנחנו ממתינים ביחד עם מר סאהר, שמוביל את העניינים ונמצא בתמונה, לפגוש את אדוני כדי להציג לו בהקדם את הטיוטה להחלטת ממשלה.

גדעון סער: אתם מבקשים לפגוש אותי?

<ג'בר חמוד: כן, ביקשנו להיפגש אתך כדי להציג לך את הטיוטה להחלטת ממשלה שאנחנו מגבשים.

גדעון סער: באיזה נושא?

<ג'בר חמוד: הרי הדרוזים מטופלים במשרד ראש הממשלה בהסתמך על החלטת ממשלה.

<ג'בר חמוד: ההחלטה הנוכחית, מספר 2861, מסתיימת ב-2014.

<ג'בר חמוד: גיבשנו עכשיו טיוטה.

<ג'בר חמוד: למדנו את הלקחים של העבר, בין היתר בנושא העברות תקציב מפורטות למשרד הבינוי והשיכון, כן או לא.

<ג'בר חמוד: הפקנו את כל הלקחים מההחלטה ומן הבעיות שהיו בהחלטה הקודמת וגיבשנו טיוטה חדשה ועדכנית.

<ג'בר חמוד: על-פי הנחיית מנכ"ל משרד ראש הממשלה אמורים לסיים את העבודה עם הצוות המקצועי שלו בשבוע-שבועיים הקרובים, אבל אנחנו בהחלט רוצים להציג בטרם עת גם לאדוני את הטיוטה לפני אישור תקציב המדינה.

גדעון סער: איסמעיל סאהר, אני מבקש לקבוע פגישה באופן מיידי.

גדעון סער: אפשר משבוע הבא לעשות את זה.

<ג'בר חמוד: מר רפיק חלבי דיבר על החלטת ממשלה מספר 1539, יתרת תקציב.

<ג'בר חמוד: צריך לזכור שהיו שתי החלטות, אבל לא ניכנס לסוגיה הזאת.

<ג'בר חמוד: לגבי היועץ המשפטי לממשלה, זה עוד עדכון שחשוב לי שהשר ישמע.

גדעון סער: אני שומע.

<ג'בר חמוד: ישבנו עם היועץ המשפטי לממשלה, נציגי הרשויות המקומיות הדרוזיות, והצגנו את המצוקה שבעקבותיה נקלענו למצב שנקרא בנייה בלתי חוקית.

<ג'בר חמוד: הצגנו שם חלופה לפתרון והקפאת הליכים בתנאים מסוימים.

<ג'בר חמוד: היועץ המשפטי לממשלה, בנוכחות כל הצוות המקצועי שלו, אמר:

<ג'בר חמוד: בהחלט הפתרון נשמע לי הוגן.

מירי רגב: נכון, אני גם שלחתי מכתב ליועץ המשפטי לממשלה בעניין זה.

<ג'בר חמוד: הוא הנחה את הצוות המקצועי שלו להיפגש עם הצוות המקצועי במשרד הפנים כדי לנסות לגבש איזו טיוטה או איזו הצעה להקפאת הליכים על-פי קריטריונים מסוימים.

<ג'בר חמוד: נשמח אם אדוני השר יחליף מילה עם היועץ המשפטי לממשלה בנושא הזה.

<ג'בר חמוד: לגבי חיבורי החשמל – הכוונות והרצון מבורכים, אבל יושב פה יושב-ראש חברת החשמל והוא אמר שבסך הכול מדובר על 7,000 בתים במגזר הדרוזי.

<ג'בר חמוד: הייתי שמח אם היינו מקבלים נתון, כמה מתוכם כלולים בתוך המתאר ובשל סיבות תכנוניות או אחרות לא מחוברים לחשמל.

<ג'בר חמוד: אגב, לחלק מן הבתים יש היתרי בנייה והם לא מקבלים טופס 4.

<ג'בר חמוד: המענה שנתתם פה הוא מבורך וטוב לחלק מן הישובים אבל אם רוצים להמשיך את המהלך אשמח להתייחס ולטפל בנושא באופן יותר כולל.

<ג'בר חמוד: תודה.

מירי רגב: תודה רבה.

מירי רגב: ראש מועצת עוספיה, בבקשה.

מירי רגב: אני מבקשת לדבר בקצרה.

מירי רגב: אני חייבת לסיים את הדיון.

<וג'יה כיוף: אני חושב שבמדינה יש שני חוקים: יש חוק תכנון ובנייה משנת 1965 ויש חוק בנייה ותכנון.

<וג'יה כיוף: אני חושב שאין זו אשמתנו שאנחנו בחוק בנייה ותכנון כי היכן שאין תכנון יש בנייה.

<וג'יה כיוף: זה דבר אחד.

<וג'יה כיוף: טוב שהגיע הזמן שיש אנשים אנושיים שרואים את בני האדם מעבר לחוק – זה השר, זה מר משלב, זה בינת שוורץ, וזה חמד עמאר.

<וג'יה כיוף: אני רוצה להגיד לך, אדוני השר, שאתה פתחת אשנב חשוב מאוד.

<וג'יה כיוף: אנחנו תכננו את השכונות שיש בהן 200 בתים כי ידענו שגם אם אנחנו הולכים לתכנון מפורט לא נקבל חשמל, כי נקבע שזה 50 בתים.

<וג'יה כיוף: עכשיו יש לי 5 שכונות שיש בהן 50 ו-70 ו-60 בתים ואני מבקש מכבודו, גם ממר משלב וגם מבינת שוורץ וגם מהמנכ"ל ומכולם, אנחנו רוצים לסיים את הסוגיה הזאת.

<וג'יה כיוף: אנחנו מבקשים מכם, אולי תמצאו לנו גם כן תקציבים ל-5 השכונות שהן במגדר שאתה קבעת, שכוללות 50, 60 ו-70 בתים.

<וג'יה כיוף: הלכתי על שכונת הזיתים עם 800 בתים, רפיק חלבי הלך על 700 בתים.

<וג'יה כיוף: עכשיו יש לנו את ה-50 בתים, לכן פתחת בפנינו את התקווה הזאת ואנחנו מבקשים שלצד התקווה הזאת יהיה תקציב.

<וג'יה כיוף: היא תישאר תקווה סתמית אם לא יהיה תקציב לצדה.

<וג'יה כיוף: תודה.

מירי רגב: אחרון הדוברים מר משלב, אחריו השר ואני אסכם.

מירי רגב: בבקשה.

<מועדאד זהראלדין: אני ראש מועצת עין קיניה ברמת הגולן.

<מועדאד זהראלדין: אני מסתכל פה ורואה שאני הנציג היחיד מרמת הגולן.

<מועדאד זהראלדין: כבוד השר, אנחנו מודים לך מאוד על הכוונות שלך לפתור לנו את הבעיות.

<מועדאד זהראלדין: הרי אנחנו ברמת הגולן חיים במצוקה לא קלה בכל הנוגע לחשמל.

<מועדאד זהראלדין: מאז ומתמיד לא היה טופס 4 והרשויות המקומיות לוקחות את הנטל הכבד של חלוקת החשמל לתושבים.

<מועדאד זהראלדין: זו סוגיה מסוכנת, שונה ומשונה.

<מועדאד זהראלדין: הנושא עלה לא פעם בישיבות.

<מועדאד זהראלדין: אנחנו מבקשים פתרון שיינתן על-ידך כי אם נסמוך על חברת החשמל היא לא תקדם.

<מועדאד זהראלדין: חייבים הנחיה מלמעלה על מנת שחברת החשמל תניע את השינוי שיביא לפתרון הבעיה.

מירי רגב: תודה רבה.

מירי רגב: מר משלב, בקצרה, בבקשה, ואחר-כך השר.

<יוסף משלב: המטרה היא קידום התכנון והבנייה במגזר הדרוזי.

<יוסף משלב: זאת האסטרטגיה ואנחנו פועלים בהתאם להנחיה של השר.

<יוסף משלב: אני חייב להגיד שהקנקן רובו מלא ומיעוטו חסר, למרות הרושם שעולה כאן.

<יוסף משלב: בעוספיה התקבלה החלטה להפקיד תוכנית מתאר.

<יוסף משלב: כרגע זה נמצא במילוי תנאים להפקדה.

<יוסף משלב: בינת שוורץ עזרה לנו להיחלץ מאיזו בעיה.

<יוסף משלב: אתמול התקיים דיון לגבי תוכנית המתאר בדליית אל כרמל.

<יוסף משלב: אנחנו נכנסים לקדם בלוח זמנים קצר את התוכנית.

<יוסף משלב: זה הסטטוס של התכנון בשתי הרשויות במחוז שלי.

<יוסף משלב: תכנון מפורט – עמק הזיתים א' – 2,000 יחידות דיור, מתוכן 350 בנויות.

<יוסף משלב: ביום חמישי התוכנית תופקד.

<יוסף משלב: כלומר בעוד חודשיים השר יוכל להפעיל את המתווה ו-350 משפחות יוכלו ליהנות מהחשמל.

<יוסף משלב: בוואדי אלפש בדליית אל כרמל – 3,300 יחידות דיור, מתוכן 650 בנויות.

<יוסף משלב: אני מקווה מאוד שבאוקטובר אפקיד את התוכנית.

<יוסף משלב: זאת אותה תוכנית שהתעכבה, לא היה כסף ועשינו קיצורי דרך.

<יוסף משלב: נפגשתי עם שלמה בן אליהו, מצאנו איזה אלתור פנימי וחילצנו את העגלה הזאת זמנית ובסוף השנה תוכל להפעיל את המתווה ועוד 650 משפחות יתחברו לחשמל.

<יוסף משלב: עז עיז – תוכנית ל-4,000 בתים.

<יוסף משלב: הוועדה המקומית דנה בזה בשבוע שעבר.

<יוסף משלב: לב הכרמל – תוכנית שהוחלט לאשר ברמה המחוזית.

<יוסף משלב: הזמן קצר ואני אקצר בדברי.

<יוסף משלב: יש פה "ארסנל" גדול מאוד של יחידות דיור.

<יוסף משלב: לא סיסמאות, לא אמירות כלליות אלא עובדות.

<יוסף משלב: עדיין נשארו בדליה ובעוספיה, בכל רשות כמה מאות תוכניות.

<יוסף משלב: סיכמנו עם חמד עמאר והוא מהתקציב שלו עדכן אותי והעביר בכנסת למשרד הבינוי והשיכון 8 מיליון שקל.

חמד עמאר: זה לא תקציב שלי.

חמד עמאר: אין לי תקציב.

<יוסף משלב: מפה אני הולך למנכ"ל משרד הבינוי והשיכון.

מירי רגב: הולך, אבל בינתיים הם אומרים שאין להם כסף אז צריך לטפל בזה.

<יוסף משלב: אני רוצה לסכם, ברשותך.

<יוסף משלב: כדי לממש את האסטרטגיה, אל"ף, את הסעיף על ההליכים המשפטיים אני רואה לראשונה.

<יוסף משלב: יש לנו 80 צווי הריסה ברכס הכרמל שההורס הוא הבונה ועוד 11 על-ידי המדינה, בסך הכול 91 צווים.

<יוסף משלב: אלה הנתונים.

<יוסף משלב: בכדי לממש את המהפכה התכנונית, השר, ביקשתי להקים ברכס הכרמל ועדה מיוחדת.

<יוסף משלב: אני רוצה להתחייב בשמך שתוך שנתיים כל אזרח יוכל לקבל היתר.

<יוסף משלב: אם זה יקרה, אם תהיה לי ועדה – בסדר.

<יוסף משלב: אם לא, עד אז בעזרתך ובעזרת בינת שוורץ תסמיכו את הוועדה, לפחות תאיץ את התהליכים הקיימים.

גדעון סער: מה תלוי בי?

<יוסף משלב: להסמיך את הוועדה.

גדעון סער: כלומר ועדה עצמאית.

גדעון סער: איפה זה עומד?

<בינת שוורץ: זה בבחינה.

<בינת שוורץ: הבעיה העיקרית של רכס הכרמל כרגע היא המפקחים.

<בינת שוורץ: כרגע אין לנו חוות דעת חיובית של היחידה במשרד המשפטים.

גדעון סער: אפשר לקבל עזרה מכם?

גדעון סער: את יודעת במה זה קשור.

גדעון סער: תראו איך אתם יכולים לעזור.

<בינת שוורץ: צריך לטפל במפקחים שם ואז אפשר יהיה להתקדם.

<רפיק חלבי: זה כבר באמצע הטיפול, בינת שוורץ, את יודעת, זה כבר הולך ומתממש.

<בינת שוורץ: מר משלב עדכן שזה מתקדם.

<בינת שוורץ: ברגע שזה יוסדר- - -

מירי רגב: אדוני השר, בבקשה.

גדעון סער: תודה רבה, גברתי היושבת-ראש.

גדעון סער: אנחנו נמצאים בתהליך והתחלנו לשנות את המציאות.

גדעון סער: אמרתי גם כשהייתי בחג במגזר הדרוזי שנושא תכנון ובנייה, בעזרת השם, בעיקר אם הקדנציה תהיה באורך סביר, יהיה שונה בסוף הקדנציה.

גדעון סער: אנחנו בעצם "רצים" בשלושה מישורים.

גדעון סער: מישור ראשון, תוכניות המתאר.

גדעון סער: יש לנו התקדמות יפה, אבל צריך לשים את הרגל על הגז כל הזמן.

גדעון סער: מישור שני, הוועדה בראשות השופט גורן.

גדעון סער: מישור שלישי, מה שאנחנו דנים בו היום, יישום הנוהל של חיבור לחשמל ומים.

גדעון סער: זו צעקה שנשמעת שנים.

גדעון סער: גברתי היושבת-ראש, הייתי מגיע תמיד לכפרים הדרוזים כחבר כנסת וכשר חינוך.

גדעון סער: אמרו לי: בסדר, אתה במשרד החינוך, אבל יש לנו את הבעיה הזאת.

גדעון סער: לא פשוט לשנות מציאות שנמשכת כל-כך הרבה עשרות שנים, אבל נעשה את זה כי זה חשוב מאוד.

גדעון סער: אני חושב שהבשורה היום – מר משלב אמר: חצי הכוס היותר מלאה, ומישהו הציג את הקשיים.

גדעון סער: בסופו של דבר מה שאפשר לומר לציבור היום, שצעק שנים רבות, שהצעקה הזאת נשמעה ופועלים כדי לתת מענים.

גדעון סער: כמובן לא נרפה מהנושא בכל ההקשרים שלו.

גדעון סער: אני מנחה את כל הצוות שנמצא פה – המנכ"ל, מנהלת מינהל התכנון, היועץ המשפטי, שני הממונים על המחוזות הרלוונטיים – להקדיש לנושא הזה כמה זמן שרק צריך כדי שתהיה תחושה בשטח שיש שינוי.

גדעון סער: זה דבר בעל חשיבות גדולה מאוד, להחזיר את האמון של הציבור במדינה ובמוסדות של המדינה.

גדעון סער: עלה כאן על-ידי רפיק חלבי נושא התקצוב לתכנון.

גדעון סער: אם זה על אדמות מדינה – כאשר זה על אדמה פרטית זה יותר מסובך – אז אנחנו יכולים אולי משהו להקצות, או ברזרבת שר מוגדלת או ברזרבת מנכ"ל לפיתוח מוגדלת, לתת לזה מענים.

גדעון סער: אפשר לעשות איזו סריקה – איסמעיל סאהר, תיקח את זה על עצמך – לגבי אותם מקומות שצוינו פה על-ידי הממונה על מחוז חיפה ולראות אם אנחנו יכולים לתת מענה כדי לסייע גם תקציבית במה שאנחנו יכולים.

גדעון סער: גם האפשרויות שלנו מוגבלות.

גדעון סער: אני מוכן.

גדעון סער: אם זה אדמת מדינה, אומר לי המנכ"ל, זה יותר פשוט.

גדעון סער: תהיה פגישה מיידית עם ראשי הרשויות המקומיות הדרוזיות כבר בתחילת חודש אוגוסט.

גדעון סער: הסוגיה המשפטית, אציף אותה מול היועץ המשפטי לממשלה.

גדעון סער: מירי כהן, קחי על עצמך את העניין הזה.

גדעון סער: צריך לראות גם מה הזיקות למה שדנים בוועדת גורן, אבל באופן עקרוני אם היועץ המשפטי לממשלה פתוח ואפשר לעשות שם שינוי צריך לממש את זה.

גדעון סער: עד כאן, ושוב תודה ליושבת-ראש הוועדה על כל הרצף, לא רק על הדיון היום, על כל הרצף של העיסוק בנושא הזה שסייע לנו גם להגיע עד כאן.

מירי רגב: תודה רבה לך כבוד השר.

<קריאה: ליושבת-ראש ולחמד עמאר, לדעתי מגיע לכם "שאפו" גדול.

מירי רגב: תודה רבה.

מירי רגב: אני מבקשת לסכם.

מירי רגב: קודם כול, אני מבקשת לחזק את ידי צה"ל ומערכת הביטחון שעסוקים בימים אלה בלחימה מול החמאס, ארגון טרור רצחני.

מירי רגב: אני רוצה לחזק את ידי מח"ט גולני, שהוא אחד הלוחמים האמיצים שלנו, מח"ט אמיץ שחזר ללחימה ממיטת חוליו ולא היה מוכן לוותר אלא התעקש להיות עם לוחמיו בשטח.

מירי רגב: סיימתי לפני מספר דקות דיון קשה מאוד על סוגיית ההסתה, גם בקרב חברי כנסת.

מירי רגב: הנושא של מח"ט גולני, כל מה שכתבו נגדו ברשתות החברתיות – אני יודעת שגוף ה"סייבר" במשטרה פועל בעניין הזה, כולל היועץ המשפטי לממשלה.

מירי רגב: השתתף בדיון הזה רז נזרי.

מירי רגב: נעשה כל שניתן כדי לשמור על כבודם של חיילנו שעושים יום וליל כדי לשמור על המדינה שלנו.

מירי רגב: לגבי הסוגיה הדרוזית, כפי שאמר כאן השר, שיתוף הפעולה בין משרד הפנים לוועדת הפנים והגנת הסביבה, בין השר לבין חברי הוועדה הוא שיתוף פעולה רציף, לא רק בנושאים האלה, בנושאים רבים שמשרד הפנים אמון עליהם.

מירי רגב: גם היום משרד הפנים אמון על כל נושא העיריות בחירום ועל טיפול העיריות בחירום ובכל זאת מצאנו את הזמן לשבת פה ביחד אתכם לפני שהמושב נגמר, כי אמרנו שעד שהמושב ייגמר אנחנו נביא איזו בשורה בנושא טופס 4.

מירי רגב: אמרתי את זה עוד בדיונים הקודמים, ולמרות שיש לנו באמת נושאים רבים לעסוק בהם חשוב היה להיות פה.

מירי רגב: אני מודה לשר שהגיע לכאן כדי להגיד את אמירותיו הברורות בעניין הזה, זה היה חשוב לכולנו.

מירי רגב: אני מודה גם לחבר הכנסת חמד עמאר, שתיכף תוטל עליך משימה שעוד נסכם אותה כאן בוועדה.

מירי רגב: הדבר הראשון שאני מבקשת זה לדעת כמה בתים מיועדים להריסה בשני המחוזות.

מירי רגב: חבר הכנסת עמאר, אתה תכין מסמך מסודר בעניין הזה.

מירי רגב: אתה יושב-ראש ועדת משנה שמיניתי בעניין הזה.

מירי רגב: תכין לי מסמך מסודר עכשיו, לא לעוד 6 חודשים, כדי שנראה באמת עד כמה האמירה שלנו כאן, שהיא תקדימית ללא ספק, שלא יהיו פה אי-הבנות, האמירה וההחלטה של שר הפנים היא תקדימית, אבל בואו נראה בכלל כמה אפשר ליישם.

מירי רגב: אני רוצה לדעת כמה בתים מיועדים להריסה.

מירי רגב: זה דבר אחד.

מירי רגב: הדבר השני, לגבי הכסף שתקוע ולא עובר ממשרד הבינוי והשיכון – השר מינה את מנכ"ל משרדו לטפל בזה.

מירי רגב: תעביר לנו תמונת מצב מסודרת ובעוד 6 חודשים נזמין גם את השר אורי אריאל לדיון פה בוועדה.

מירי רגב: הדבר השלישי, לגבי הפיצולים, הבקשה של מר משלב, שחברת החשמל לא מחברת.

מירי רגב: אני מבקשת להעביר אלינו את המסמך על הפיצולים.

מירי רגב: אני מבקשת לקבל תשובה ברגע שהמסמך יגיע אלינו מחברת החשמל, ויפתח רון טל אמר שייתן לנו תשובות מסודרות בעניין הזה.

מירי רגב: הדבר הרביעי, אני מבקשת לקבל עדכון מחברת החשמל בעוד 3 חודשים, בעקבות ההחלטה של השר שהוחלטה בצו כמה חוברו לחשמל.

גדעון סער: בעוד 3 חודשים זה מוקדם מדי.

מירי רגב: למה?

<יהודה זמרת: התוכנית הראשונה היא לעוד חודשיים.

גדעון סער: הסביר פה הממונה על המחוז כמה תוכניות בשלות וכולי.

גדעון סער: אני חושב שדיון סטטוס צריך להיות בתחילת ינואר, עוד כחצי שנה.

מירי רגב: בסדר, אני חוזרת בי מהעניין הזה.

מירי רגב: בעוד 6 חודשים נקיים דיון סטטוס.

מירי רגב: קודם כול חברת החשמל תציג כאן כמה חוברו ויציג משרד הפנים, ודבר נוסף, אני מבקשת להזמין את אורי אריאל לגבי תוכניות מפורטות ומדוע התקציב תקוע בעניין הזה.

מירי רגב: אני מבקשת גם שהיועץ המשפטי לממשלה, או נציגו המשנה ליועץ המשפטי, יגיע לדיון.

מירי רגב: אני מבקשת לדעת מדוע היועץ המשפטי לממשלה לא יכול להקפיא הליכים כרגע.

מירי רגב: הרי לאורך הזמן, כפי שאמר כאן ראש מועצת ירכא, הם מקבלים צו הריסה לא כי הם לא פעלו כדין אלא משום המציאות, משום שלוועדות התכנון לוקח זמן.

<תומר רוזנר: לא בהכרח.

מירי רגב: אצל חלקם זה העניין.

מירי רגב: משום שהמדינה עצמה פעלה לא כדין בעניין אישורי התוכניות אז המדינה עצמה צריכה להקפיא כרגע את ההליכים ולראות איך אפשר ללכת לקראת המגזר.

מירי רגב: שוב, אנחנו לא רוצים לעודד בנייה בלתי חוקית, אין לנו שום כוונה כזאת, אבל נעשה כאן מהלך.

מירי רגב: לא סתם בא השר ואמר: אני נותן עדיפות פה בעניין של המתאר.

מירי רגב: אנחנו צריכים לעשות כאן כמה שיותר בעניין תוכניות למגזר הלא יהודי.

מירי רגב: בואו נראה גם איך המערכת המשפטית יכולה לגבות אותנו בעניין הזה, כן ללכת לקראתנו ולא להרוס כאן בתים שיש להם אופק תכנוני ויש להם אופק של פתרון.

<תומר רוזנר: זה נקודת המפתח, כי אם בנו באמצע השמורה – זה דבר אחר.

<כרמית יוליס: ההנחיה של האכיפה היא כזאת.

מירי רגב: תבדקו את העניין הזה ובעוד 6 חודשים גם היועץ המשפטי לממשלה יגיע לדיון וגם אורי אריאל יגיע וכמובן שר הפנים מגיע תמיד.

<תומר רוזנר: היא אומרת שהנחיית האכיפה קובעת שאם יש אופק תכנוני לא הורסים.

גדעון סער: לא הורסים, לא מבצעים, נכון.

גדעון סער: לא מדובר על ביצוע האכיפה או לא, אלא מדובר על החיבור לתשתיות.

<יהודה זמרת: שבית-המשפט אסר עלי להשתמש בו.

מירי רגב: יהודה זמרת, אתה כל-כך הרבה זמן עסוק בעניין הזה.

מירי רגב: אפשר להיות "ראש נצנץ" ואפשר להגיד איך אתה במשרד הפנים רוצה לסייע ולתת ביטוי להחלטת השר.

<יהודה זמרת: אדבר עם נציגי היועץ המשפטי לממשלה.

<יהודה זמרת: אמנם המישור הוא מישור אכיפתי פלילי שהוא לכאורה לא בתחום סמכותי אבל אדבר איתם כי יש פה איזו נקודה.

מירי רגב: זה בסמכות המשרד ולשר יש סמכות לעשות את זה.

מירי רגב: יהודה זמרת, כרמית יוליס, הבנתם את מה שאני אומרת.

מירי רגב: אנסח את זה כפי שצריך לנסח בסיכום.

מירי רגב: אני רוצה שאתם גם תתאמצו קצת ותנסו לסייע לנו לתת פתרון אמיתי לאותם אנשים להתחבר לטופס 4 ולזרז את תהליכי התכנון בוועדות השונות.

<תומר רוזנר: צריך לזכור שמתן הצו על-ידי שר הפנים בהקשר הזה עשוי לשנות את התמונה מבחינת אינטרס האכיפה של המדינה.

מירי רגב: יפה, היועץ המשפטי של הוועדה "הרים לכם להנחתה".

<יהודה זמרת: זה לגבי בניינים שעוד לא הוצא לגביהם צו הריסה.

מירי רגב: חברים, תודה רבה לכולם.

מירי רגב: הישיבה נעולה.